CELEX: 
Language: fi
Date: 2019-07-29 00:00:00
Title: KOMISSION TÄYTÄNTÖÖNPANOPÄÄTÖS (EU) …/…, Kanadan oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi annetun täytäntöönpanopäätöksen 2012/630/EU kumoamisesta

KOMISSION TÄYTÄNTÖÖNPANOPÄÄTÖS (EU) …/…,
            
            
               annettu 29.7.2019,
            
            
               Kanadan oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi annetun täytäntöönpanopäätöksen 2012/630/EU kumoamisesta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009
                  1
                ja erityisesti sen 5 artiklan 6 kohdan,
            
            
               sekä katsoo seuraavaa:
            
            
               (1)Asetuksen (EY) N:o 1060/2009 5 artiklan 6 kohdassa siirretään komissiolle valta antaa vastaavuuspäätös, jossa todetaan, että kolmannen maan oikeudellisessa ja valvontakehyksessä varmistetaan, että kyseisessä kolmannessa maassa toimiluvan saaneet tai rekisteröidyt luottoluokituslaitokset noudattavat oikeudellisesti sitovia vaatimuksia, jotka vastaavat mainitusta asetuksesta johtuvia vaatimuksia ja jotka pannaan täytäntöön ja joita valvotaan tehokkaasti kyseisessä kolmannessa maassa. Jotta oikeudellinen ja valvontakehys voitaisiin katsoa vastaavaksi, sen on täytettävä vähintään asetuksen (EY) N:o 1060/2009 5 artiklan 6 kohdassa vahvistetut ehdot. 
            
            
               (2)Komissio antoi 5 päivänä lokakuuta 2012 täytäntöönpanopäätöksen 2012/630/EU
                  2
               , jossa se totesi näiden kolmen ehdon täyttyvän ja katsoi luottoluokituslaitoksia koskevan Kanadan oikeudellisen ja valvontakehyksen vastaavan tuolloin voimassa olleita asetuksen (EY) N:o 1060/2009 vaatimuksia.
            
            
               (3)Kanadan oikeudellinen ja valvontakehys täyttää edelleen asetuksen (EY) N:o 1060/2009 5 artiklan 6 kohdassa alun perin säädetyt kolme ehtoa. Euroopan parlamentin ja neuvoston asetuksessa (EU) N:o 462/2013
                  3
                otetaan kuitenkin käyttöön lisävaatimuksia unionissa rekisteröidyille luottoluokituslaitoksille ja tiukennetaan siten näiden luottoluokituslaitosten oikeudellista ja valvontajärjestelmää. Nämä lisävaatimukset sisältävät luottoluokituslaitoksiin sovellettavia sitovia sääntöjä, jotka koskevat luokitusnäkymiä, eturistiriitojen hallintaa, luottamuksellisuusvaatimuksia, luokitusmenetelmien laatua sekä luottoluokitusten esittämistä ja julkistamista. 
            
            
               (4)Asetuksen (EU) N:o 462/2013 2 artiklan toisen kohdan 1 alakohdan b alakohdan mukaan lisävaatimuksia sovelletaan 1 päivästä kesäkuuta 2018 arvioitaessa kolmansien maiden oikeudellisten ja valvontakehysten vastaavuutta. 
            
            
               (5)Kanadan valvontaviranomainen julkaisi 6 päivänä heinäkuuta 2017 ilmoituksen ehdotetuista muutoksista nimettyjä luokitusjärjestöjä (Designated Rating Organizations) koskevaan kansalliseen säädökseen 25-101 todeten, että muutokset olivat tarpeen EU:ssa sovellettavien luottoluokituslaitoksia koskevien uusien vaatimusten huomioon ottamiseksi, jotta unioni tunnustaisi Kanadan sääntelyjärjestelmän unionin sääntelytarkoituksia vastaavaksi myös jatkossa.
            
            
               (6)Komissio pyysi 13 päivänä heinäkuuta 2017 Euroopan arvopaperimarkkinaviranomaiselta, jäljempänä ’ESMA’, neuvoja siitä, vastaako muun muassa Kanadan oikeudellinen ja valvontakehys näitä asetuksella (EU) N:o 462/2013 käyttöön otettuja lisävaatimuksia. Lisäksi komissio pyysi ESMAa esittämään arvionsa siitä, onko mahdollisilla eroilla olennaista merkitystä. 
            
            
               (7)ESMA totesi 17 päivänä marraskuuta 2017 julkaistussa teknisessä lausunnossaan, että luottolaitoksia koskeva Kanadan oikeudellinen ja valvontakehys sisältää riittävät säännökset täyttääkseen asetuksella (EU) N:o 462/2013 käyttöön otettujen lisävaatimusten tavoitteet siinä tapauksessa, että ehdotettu sääntömuutos pannaan täytäntöön lainsäädännöllä ennen kesäkuun 1 päivää 2018.
            
            
               (8)Kanadan valvontaviranomainen ilmoitti 29 päivänä maaliskuuta 2018 verkkosivustollaan tarkastelevansa edelleen kommentointiaikana vastaanottamiaan huomautuksia ja aikovansa lykätä kansallisen säädöksen 25-101 muuttamista myöhempään vaiheeseen vuotta 2018. Kanadan valvontaviranomainen kuitenkin ilmoitti komission yksiköille, että suunnitelmat nimettyjä luokitusjärjestöjä koskevan kansallisen säädöksen 25-101 muuttamiseksi on keskeytetty, eikä esittänyt minkäänlaista uutta aikataulua. Näin ollen tämän päätöksen perustana olevassa arvioinnissa ei ole otettu huomioon ennakoituja muutoksia.
            
            
               (9)Asetuksella (EU) N:o 462/2013 lisätään asetuksen (EY) N:o 1060/2009 3 artiklan 1 kohtaan w alakohta, jossa annetaan luokitusnäkymän määritelmä. Asetuksessa (EY) N:o 1060/2009 laajennetaan nyt tietyt luottoluokituksiin sovellettavat vaatimukset koskemaan myös luokitusnäkymiä. Kanadan kehyksessä ei nimenomaisesti eroteta luokitusnäkymiä luottoluokituksesta erilliseksi käsitteeksi, vaikka siinä on joitakin sellaisia viittauksia toimiin, lausuntoihin ja raportteihin, jotka ovat riittävän laajoja kattamaan implisiittisesti myös luokitusnäkymät.
            
            
               (10)Jotta voitaisiin parantaa luottamusta luottoluokituslaitosten riippumattomuuteen luottoluokitelluista yhteisöistä, asetuksella (EU) N:o 462/2013 lisätään asetukseen (EY) N:o 1060/2009 6 artiklan 4 kohta, 6 a artikla ja 6 b artikla, joissa laajennetaan eturistiriitoihin sovellettavat säännöt koskemaan sellaisia eturistiriitoja, jotka liittyvät luottoluokituslaitoksen osakkeenomistajiin tai luottoluokituslaitoksessa merkittävässä asemassa oleviin jäseniin. Kanadan kehys ei ole yhtä yksityiskohtainen eikä yhtä laajalti normeja asettava kuin unionin järjestelmä. Vaikka kehyksessä vaaditaan yleisesti suunnittelemaan kohtuullisia sisäisiä mekanismeja, joiden riittävyyttä ja vaikuttavuutta on tarkoitus seurata ja arvioida mahdollisten puutteiden korjaamiseksi, ei ole olemassa yksityiskohtaista ja nimenomaista vaatimusta merkittävässä asemassa oleviin osakkeenomistajiin liittyvien eturistiriitojen käsittelemisestä. Ei myöskään ole kiellettyä antaa luottoluokitusta yhteisölle, jos luottoluokituslaitoksen johtokunnan jäsen tai osakkeenomistaja, jolla on yli 10 prosenttia luottoluokituslaitoksen osakkeista tai äänioikeuksista, omistaa yli 10 prosenttia luottoluokitellun yhteisön osakkeista. Yksittäistä henkilöä tai yhteisöä, jolla on hallussaan yli 5 prosenttia luottoluokituslaitoksen osakkeista tai äänioikeuksista, ei myöskään kielletä tarjoamasta konsultointi- tai neuvontapalveluja kyseisen luottoluokituslaitoksen luokittelemalle yhteisölle.
            
            
               (11)Asetuksella (EU) N:o 462/2013 otetaan käyttöön uusia säännöksiä sen varmistamiseksi, että luottamuksellisia tietoja käytetään ainoastaan luottoluokitustoimintaan liittyviin tarkoituksiin ja että niitä suojellaan petoksilta, varkauksilta ja väärinkäytöksiltä. Tätä varten asetuksen (EY) N:o 1060/2009 10 artiklan 2 a kohdassa edellytetään, että luottoluokituslaitokset käsittelevät kaikkia luottoluokituksia, luokitusnäkymiä ja niihin liittyviä tietoja sisäpiiritietoina siihen saakka, kun ne on julkistettu. Kanadan oikeudellinen ja valvontakehys käsittää sisäpiiritiedon määritelmän, mutta luottoluokituksia ja niihin liittyviä tietoja ei automaattisesti katsota sisäpiiritiedoiksi.
            
         
         
            
               (12)Asetuksella (EU) N:o 462/2013 pyritään parantamaan luottoluokitusmenetelmien avoimuutta ja laatua. Siinä lisätään asetuksen (EY) N:o 1060/2009 liitteessä I olevan D jakson I alajakson 3 kohtaan luottoluokituslaitoksia koskeva velvollisuus antaa luottoluokitellulle yhteisölle mahdollisuus huomauttaa mahdollisista asiavirheistä ennen luottoluokituksen tai luokitusnäkymän julkaisemista. Kanadan oikeudellisessa ja valvontakehyksessä vaaditaan luottoluokituslaitoksia ilmoittamaan luottoluokitellulle yhteisölle luottoluokituksen perustana olevista kriittisistä tiedoista ja tärkeimmistä näkökohdista ennen luokituksen julkaisemista, mutta siinä ei vahvisteta määräaikaa, jonka kuluessa luokiteltu yhteisö voi antaa vastauksensa. Kehyksessä ei myöskään tarkenneta, onko ilmoitus annettava luottoluokituslaitoksen tavanomaisena työskentelyaikana.
            
            
               (13)Asetuksella (EU) N:o 462/2013 lisätään asetuksen (EY) N:o 1060/2009 8 artiklaan 5 a kohta, 6 kohdan aa ja ab alakohta ja 7 kohta, joissa otetaan käyttöön suojatoimia sen varmistamiseksi, että luokitusmenetelmiin tehtävät muutokset eivät johda niiden höltymiseen. Vaikka Kanadan oikeudellisessa ja valvontakehyksessä edellytetään, että luottoluokitukset laaditaan käyttäen luokitusmenetelmiä, jotka ovat tiukkoja, järjestelmällisiä, jatkuvia ja validoituja, ei siinä nimenomaisesti vaadita, että luottoluokitusten muutoksia tehdään vain julkaistujen menetelmien mukaisesti. Luottoluokituslaitoksia ei vaadita kuulemaan markkinatoimijoita menetelmiin tehtävistä muutoksista tai korjaamaan virheitä menetelmissään. Niitä ei myöskään nimenomaisesti vaadita ilmoittamaan luottoluokituksiin mahdollisesti vaikuttavista, menetelmissä olevista virheistä valvontaviranomaiselle, muille viranomaisille tai niille yhteisöille, joihin virheet vaikuttavat.
            
            
               (14)Asetuksella (EU) N:o 462/2013 tiukennetaan luottoluokitusten esittämistä ja julkistamista koskevia vaatimuksia. Asetuksen (EY) N:o 1060/2009 8 artiklan 2 kohdan ja liitteessä I olevan D jakson I alajakson 2 a kohdan mukaan luottoluokituslaitoksen on luokitusmenetelmiä, malleja ja keskeisiä luokitusoletuksia koskevat tiedot antaessaan samalla annettava selkeät ja helposti ymmärrettävät ohjeet, joissa selitetään luottoluokitusprosessissa käytettäviin malleihin ja luokitusmenetelmiin liittyvät oletukset, parametrit, rajoitukset ja epävarmuustekijät. Kanadan oikeudellinen ja valvontakehys ei sisällä tiukkaa vaatimusta, jolla varmistetaan, että luottoluokitustoimintaan ja -menetelmiin liittyy riittävästi ohjeistusta. Luottoluokituslaitosta ei myöskään erikseen vaadita ilmoittamaan luottoluokituksessa, että se on laitoksen näkemys ja että siihen olisi tukeuduttava rajoitetusti.
            
            
               (15)Asetuksella (EU) N:o 462/2013 lisätään asetuksen (EY) N:o 1060/2009 liitteessä I olevan E jakson II alajaksoon vaatimus, jonka mukaan luottoluokituslaitosten luottoluokituksista ja liitännäispalveluista perimien maksujen olisi oltava syrjimättömiä ja perustuttava todellisiin kustannuksiin. Vaatimuksen tavoitteena on lisätä kilpailua ja pienentää eturistiriitojen mahdollisuutta luottoluokitusalalla. Sen mukaan luottoluokituslaitosten on ilmoitettava tietyt taloudelliset tiedot. Kanadan oikeudellisessa ja valvontakehyksessä ei edellytetä järjestelmällisesti, että luottoluokituslaitokset antaisivat hinnoittelupolitiikkaansa koskevia tietoja valvontaviranomaiselle tai luottoluokitelluille yhteisöille, mutta valvontaviranomainen voi pyytää tietoja osana tutkintaa. Ei myöskään vaadita, että asiakkailta perittävien maksujen olisi oltava kustannusperusteisia ja syrjimättömiä.
            
            
               (16)Tarkasteltujen tekijöiden perusteella luottoluokituslaitoksia koskeva Kanadan oikeudellinen ja valvontakehys ei täytä kaikkia asetuksen (EY) N:o 1060/2009 5 artiklan 6 kohdan toisessa alakohdassa säädettyjä vastaavuusehtoja. Näin ollen sen ei voida katsoa vastaavan kyseisessä asetuksessa vahvistettua oikeudellista ja valvontakehystä.
            
            
               (17)Sen vuoksi täytäntöönpanopäätös 2012/630/EU olisi kumottava.
            
            
               (18)Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Kumotaan täytäntöönpanopäätös 2012/630/EU.
            
            
               2 artikla
            
            
               Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
            
               Tehty Brysselissä 29.7.2019
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        EUVL L 302, 17.11.2009, s. 1.
               
               
                  
                     (2)
                  
                        Komission täytäntöönpanopäätös 2012/630/EU, annettu 5 päivänä lokakuuta 2012, Kanadan oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi (EUVL L 278, 12.10.2012, s. 17–18).
               
               
                  
                     (3)
                  
                        Euroopan parlamentin ja neuvoston asetus (EU) N:o 462/2013, annettu 21 päivänä toukokuuta 2013, luottoluokituslaitoksista annetun asetuksen (EY) N:o 1060/2009 muuttamisesta (EUVL L 146, 31.5.2013, s. 1).